د فاریاب د نوي والي د ټاکلو پر ضد مظاهرې 
د فاریاب ولایت سلګونو اوسېدونکو د دغه ولایت لپاره د حکومت لخوا د نوي والي د معرفي کېدو سره په مخالفت کې نن دوشنبه مۍ ۱۷ ( غوايي ۲۷) لاریون وکړ.
دغې ادارې په یوه اعلامیه کې ویلي: "د افغانستان د اسلامي جمهوریت جمهور رییس محمد اشرف غني د حکم له مخې، محمد داوود لغمانی د سیمه ییزو ارګانونو خپلواکې ادارې د ښاروالیو معین صبغت الله غزنوي له لوري، د فاریاب ولایت د نوي والي په توګه معرفي او په کار یې پیل وکړ." نوی والي د سیمه ییزو ارګانونو خپلواکي ادارې د ښاروالیو د معین صبغت الله غزنوي له لوري د فاریاب د نوي والي په توګه پداسې حال کې معرفي شو چې د فاریاب ولایت سلګونو اوسېدونکو د نوي والي د معرفي کېدو سره په مخالفت کې نن دوشنبه لاریون پيل کړی دی. معترضین د ولایت مقام د دروازې په تړلو سره ګواښ کوي چې نوی والي نه مني. دغه اعتراضونه له تیرو دوو ورځو راهیسې د فاریاب مرکز مېمنه کې پيل شوي دي. له لاریونونو سره هم مهاله د فاریاب ولایتي شورا وایي چې محمد داوود لغماني د ۲۰۹ شاهین قول اردو په لومړۍ لوا کې د فاریاب د نوي والي په توګه معرفي شوی او خپل کار یې پیل کړی دی. د فاریاب د ولایتي شورا رئیس طاهر رحماني امریکا غږ ته وویل چې نوی والي معرفي شوی او کار یې پیل کړی دی. د مارشال عبدالرشید دوستم په مشرۍ د جنبش ګوند پلویانو له تیرې ورځې د فاریاب ولایت مقام مخته د اعتراض په توګه خېمه وهلې ده. تر دې مخکې د سیمه ییزو ارګانونو خپلواکې ادارې ویلي و چې دغه ولایت د یو پلاوي په تګ سره رامنځته شوي ستونزې هواري شوي دي. تیره ورځ هم مېمنې ښار ته د نوي والي داوود لغماني د انتقالولو طیاره له ناستې پرته بیرته مزارشریف ته وګرځېدله. د فاریاب سیمه ییز چارواکي د نوي والي د معرفي کېدو په اړه څه نه وايي.